יוחנן לוקר

יוחנן לוֹקֶר (נולד ב-17 בספטמבר 1956) הוא יו"ר שירותי בריאות כללית. קודם לכן כיהן כיו"ר כימיקלים לישראל ולפני כן, שימש המזכיר הצבאי של ראש הממשלה, בדרגת אלוף.

 ביוגרפיה 
לוקר נולד בירושלים, גדל והתחנך בבת ים, תל אביב ובברלין שם היו לאביו עסקים. עם שובו לישראל למד בבי"ס יסודי ממ"ד "תחכמוני" בבת-ים ואחר כך בתיכון עירוני א'. הוא דור תשיעי לילידי הארץ מצד אמו רבקה (לבית הלטובסקי), ילידת הרובע היהודי בירושלים. אביו, מרטין, ניצול שואה מצעדת המוות למחנות הגירוש בטרנסניסטריה, חבר תנועת בית"ר והאצ"ל, עלה ארצה על סיפון אניית הנשק של האצ"ל אלטלנה.

לוקר התגייס לחיל האוויר בשנת 1976 וסיים קורס טיס במגמת ניווט קרב. עם סיום קורס הטיס, הוצב בטייסת 107 ובה ביצע מספר תפקידים.

ביוני 1982, בשבוע הראשון למלחמת לבנון, היה לוקר, אז סרן, נווט במטוס הפנטום המוביל שהפציץ שיירה של כוח שריון ורגלים מגדוד 931 באירוע ירי דו-צדדי, הפצצת כוחות חטיבה 943, בו נהרגו 25 חיילים ולמעלה ממאה נפצעו. ועדת חקירה, בראשות תא"ל (מיל') רפי הר-לב, מצאה שלוקר חלק על הטייס, סגן-אלוף דני שאקי, באשר לזיהוי השיירה, אולם ציית לפקודה. ב-1984 השתתף בתקיפה של כוחות איראניים באזור העיירה יחפופה בלבנון במהלך מבצע "גוף חי 6". ב-1985 מונה לסגן מפקד הטייסת. בתקופת מלחמת המפרץ שימש ראש לשכתו של מפקד חיל האוויר, אביהו בן-נון.

ב-1991 הועלה לדרגת סא"ל, מונה למפקד טייסת 107 ("אבירי הזנב הכתום") בבסיס חצרים והיה לנווט הראשון בחיל האוויר שפיקד על טייסת קרב מבצעית, שהפעילה מטוסי פנטום ("קורנס"). במהלך שירותו הצבאי כנווט קרב, צבר מעל ל-5,000 שעות טיסה על מגוון מטוסי קרב של החיל.

ב-1994 מונה לראש ענף קרב במחלקת מבצעים בלהק האוויר. ב-1997 הועלה לדרגת אל"ם ומונה לראש מחלקת תכנון וארגון בלהק ראש מטה חיל האוויר. ממאי 2001 עד 2004 היה מפקד בסיס חיל האוויר חצרים והיה לנווט הראשון בחיל האוויר שפיקד על בסיס טיסה. בספטמבר 2005 הועלה לדרגת תא"ל ומונה לראש להק האוויר. במרץ 2008 מונה לראש מטה חיל האוויר.

בינואר 2010 הועלה לדרגת אלוף, מונה למזכיר הצבאי של ראש הממשלה והיה לאיש חיל האוויר הראשון שמונה לתפקיד זה. כיהן בתפקיד עד נובמבר 2012.

לוקר בוגר תוכנית קרן וקסנר.

לאחר פרישתו מצה"ל
לאחר שחרורו מצה"ל מונה ליועץ אסטרטגי לחברת כלל תעשיות, דירקטור בקבוצת גולף א.ק. ודירקטור בכיתן תעשיות טקסטיל. במאי 2013 מונה ליו"ר נייר חדרה ולחבר דירקטוריון בקבוצת תעבורה. כמו כן כיהן כיו"ר מנועי בית שמש. בשנת 2014 מונה למנכ"ל חברה בת של כלל תעשיות, שתאגד את תחום התעשיות הכבדות בכלל תעשיות. באוגוסט 2016 מונה ליו"ר כימיקלים לישראל במקומו של ניר גלעד.

בשנת 2014 מונה לראש הוועדה לבחינת תקציב הביטחון, שנודעה בשם "ועדת לוקר". הוועדה הגישה המלצותיה ביולי 2015. בשנת 2016 היה חבר בוועדה שהוקמה בעקבות מבצע צוק איתן ונגעה לסמכויות הקבינט המדיני-ביטחוני ואופן העברת המידע אליו.

ב-1 במרץ 2020 החל לכהן כיו"ר שירותי בריאות כללית.

לוקר הוא בעל תואר ראשון בכלכלה ובמנהל עסקים מטעם אוניברסיטת בר-אילן (1990), ותואר שני במינהל ציבורי מאוניברסיטת הרווארד (1997), במסגרת תוכנית קרן וקסנר.

לוקר גרוש מגלית ולהם ארבעה ילדים. אחיו הצעיר ממנו הוא עו"ד הראל לוקר, יו"ר דירקטוריון פז חברת הנפט, לשעבר מנכ"ל משרד ראש הממשלה ויו"ר דירקטוריון תעשייה האווירית. אח נוסף הוא מנתח לב, פרופ' חיים לוקר.

קישורים חיצוניים

 האלוף יוחנן לוקר מונה לתפקיד המזכיר הצבאי לרה"מ באתר צה"ל, 14 בינואר 2010







 הערות שוליים 

קטגוריה:ראשי להק ראש המטה
קטגוריה:ראשי להק האוויר
קטגוריה:נווטי חיל האוויר הישראלי
קטגוריה:אלופי צה"ל
קטגוריה:מזכירים צבאיים של ראש הממשלה
קטגוריה:דירקטורים ישראלים
קטגוריה:מפקדי בסיס חצרים
קטגוריה:בוגרי בית הספר תחכמוני (בת ים)
קטגוריה:בוגרי תיכון עירוני א' (תל אביב)
קטגוריה:בוגרי אוניברסיטת בר-אילן
קטגוריה:זוכי אות אביר איכות השלטון
קטגוריה:ראשי מחלקת תכנון וארגון בחיל האוויר
קטגוריה:קציני צה"ל בוגרי תוכנית קרן וקסנר בישראל
קטגוריה:ישראלים שנולדו ב-1956